|  |
| --- |
| **Pályázati felhívás****falu- és tanyagondnokok megyei egyesületeinek állami támogatására** **2017. évi finanszírozási időszakra** |

Az **Emberi Erőforrások Minisztere** (továbbiakban: támogató) **meghívásos pályázatot hirdet a szociális igazgatásról és szociális ellátásról szóló** 1993. évi törvény 60. §-a alapján működési engedéllyel rendelkező falu- és tanyagondnoki szolgálatok együttműködése keretében létrejött falu- és tanyagondnoki egyesületek **állami támogatására.**

1. **A pályázat célja**

Magyarország közigazgatási területén működő falu- és tanyagondnoki szolgálatok által létrehozott területi egyesületek működésének, szakmai fejlesztési, hálózat koordinációs és hálózatfejlesztési programjainak támogatása.

1. **A rendelkezésre álló keretösszeg**

**20 470 000,- Ft, azaz húszmillió-négyszázhetvenezer forint**

A pályázatok támogatására rendelkezésre álló keretösszeg: Magyarország 2017. évi költségvetéséről szóló 2016. évi XC. törvény EMMI XX. fejezet 20/16/1 ”Szociális és gyermekjóléti szolgáltatások fejlesztése, szakmai feladatok támogatása” című fejezeti kezelésű előirányzat, 1. részfeladata: Szakmai fejlesztési programok, Falu- és tanyagondnoki szolgálatok működtetése, módszertani feladatok (ÁHT azonosítója: 271256).

Pályázatonként igényelhető támogatás: 4 200 000,- Ft – 6 300 000,- Ft, az ellátandó területen lévő szolgálatok függvényében. (1. sz. melléklet)

1. **A pályázatra meghívást kap**

| **Egyesület** | **Közreműködő partner** | **Ellátandó megyék** |
| --- | --- | --- |
| Baranya Megyei Falugondnokok Egyesülete | * Falu és Tanyagondnokok Tolna Megyei Egyesülete
* Falugondnokok Somogy Megyei Egyesülete
 | Baranya megye, Fejér megye, Somogy megye, Tolna megye |
| Borsod-Abaúj-Zemplén Megyei Tanya- és Falugondnokok Egyesülete | * Falugondnokok Nógrád Megyei Egyesülete
* Hajdú- Bihar Megyei Falu és Tanyagondnokok Egyesülete
* Szabolcs-Szatmár-Bereg Megyei Falugondnokok Egyesülete
 | Borsod-Abaúj-Zemplén megye, Hajdú-Bihar megye, Heves megye, Nógrád megye, Szabolcs-Szatmár-Bereg megye |
| Falugondnokok Duna-Tisza Közi Egyesülete | - | Bács-Kiskun megye, Békés megye, Csongrád megye, Jász-Nagykun-Szolnok megye, Pest megye |
| Zalai Falvakért Egyesület | * Falugondnokok Vas és Győr-Moson-Sopron Megyei Egyesülete
* Veszprém Megyei Falugondnokok Egyesülete
 | Győr-Moson-Sopron megye, Komárom-Esztergom megye, Vas megye, Veszprém megye, Zala megye |

A feladat megvalósításába a fent megnevezett közreműködő partnereket kötelező bevonni, és a részükre tervezett továbbadott támogatást meg kell jeleníteni a pályázatban.

1. **Támogatási időszak**

**2017. július 1. – 2018. június 30.**

A programok megvalósítása megkezdhető a pályázatban vállalt feltételek mellett a pályázatról szóló döntést követően a támogatási szerződések megkötése előtt is, saját felelősségre.

1. **Támogatható tevékenységek**

**Kötelezően elvégzendő tevékenységek (a főpályázóra és közreműködő partnerre egyaránt vonatozik):**

1. **A falugondnoki, tanyagondnok szolgálatok szakmai működésének segítő támogatása**
* vezetett (és legalább negyedévente összesített) **dokumentációval igazolt tanácsadás, információszolgáltatás, szakmai segítségnyújtás** a falu- és tanyagondnokok, fenntartók, szakmai szervezetek számára,
* részvétel **a kötelező képzést** még el nem végző falu- és tanyagondnokok felkutatásában, a falu- és tanyagondnoki **alapképzés gyakorlati képzésének megszervezésében**,
* **részvétel** a falugondnokok kötelező **kreditpontos képzésének szervezésében**, a képzésre szorulók felkutatásában, a képzések konkrét lebonyolításában,
* **szakmai nap megtartása** az ellátási területen lévő falu- és tanyagondnokok számára, megyénként legalább egy alkalommal. A szakmai napon biztosítani kell a nyilvánosságot, a szakmai napot az érintett települések vezetőinek, a Minisztériumok képviselőinek,  valamint egyéb, a kérdésben érintett szakemberek meghívásával kell megszervezni. A szakmai napról rövid beszámolót kell készíteni, valamint dokumentálni kell a részvételt.
* **szakmaközi együttműködések** kezdeményezése, közvetítése (egészségügyi, oktatási, kulturális, környezetvédelmi, rendvédelmi, s egyéb területeken),
* **megyei adatbázis működtetése** a szolgálatokról, az országos falugondnoki adatbázis számára folyamatos és eseti információ nyújtása,
* szakmai támogató programok működtetése.
1. **Szakmai feladatok ellátása**
* felkérésre jogszabályok véleményezése, jogszabály-módosítások kezdeményezése,
* az Emberi Erőforrások Minisztériuma (továbbiakban: EMMI) Szociális és Gyermekjóléti Szolgáltatások Főosztálya által kért, nyilvános, közzétehető adatok, információk, szakvélemények biztosítása, megküldése,
* az EMMI felkérésére rendezvényeken, konzultációkon, egyeztetéseken való megjelenés, részvétel,
* az EMMI által szervezett megbeszéléseken, konzultációkon való megjelenés, a megküldött szakmai anyagok véleményezése, kért adatok, információk biztosítása,

Az információadást, tanácsadást, és a fenti feladatok teljesítését az (főpályázó és közreműködő partner) egyesületeknek dokumentálniuk kell.

**A pályázónak és a közreműködő partnernek vállalnia kell, hogy**

1. rendszeresen kapcsolatot tart:
* a falu- és tanyagondnokokkal,
* a falu- tanyagondnoki szolgálatokat fenntartó szervezetekkel,
* az EMMI-vel,
1. a hálózat erősítése érdekében együttműködéseket kezdeményez, szükség szerint kapcsolatot tart:
* az EMMI módszertani feladatok ellátását végző háttérintézményével,
* egyházi módszertani intézményekkel,
* a szolgáltatáshoz kapcsolódó megyei szintű hatóságokkal, önkormányzati társulásokkal, szakmai szervezetekkel, szociális és gyermekjóléti szolgáltatókkal.

**Választható, önként megvalósítható tevékenységek**

1. **A falugondnokság társadalmi beágyazottságának megerősítése**

A pályázat keretében támogatás kérhető olyan innovatív programok megvalósítására, amelyek megalapozzák és elősegítik a falu- és tanyagondnoki szolgálatok szakmai ismertségét, a szociális szakmán belüli helyének megerősítését, elfogadottságát.

1. **Tapasztalatcsere / „Látóút” megszervezése**

A pályázat keretében támogatás kérhető tapasztalatcsere vagy látóutak megszervezésére, melyek a falu- és tanyagondnokok ismeretének bővítésére, az aktív közélet, együttműködés erősítésére, más megyében működő ellátások megismerésére irányulnak. A falu- és tanyagondnoki hálózatépítő munkának lényege, hogy a falu- és tanyagondnokok megismerjék egymás munkáját, települését, legyen kitekintésük más megyékben lévő hálózatok/szolgálatok működésére.

1. **Elszámolható költségek köre**

A pályázat megvalósítása során a támogatás terhére kizárólag a 4. pontban meghatározott támogatási időszakban felmerülő és szakmailag teljesülő, az 5. pontban meghatározott kötelező és választható tevékenységekhez szorosan kapcsolódó alábbi költségek – a meghatározott feltételekkel – számolhatóak el:

**A) Működési kiadások:**

1. Bérköltség, egyéb személyi jellegű kifizetések
2. Munkaadókat terhelő járulékok és szociális hozzájárulási adó
3. Dologi kiadások (nettó/bruttó értéken):
* anyagköltség, készletbeszerzés
* szellemi tevékenység költségei, szakértői, előadói díjak
* bérleti díjak
* rezsi jellegű kiadások
* utazási költségek
* egyéb szolgáltatások vásárlása
* egyéb dologi kiadások

**B) Felhalmozási kiadások:**

* számítástechnikai/informatikai/kommunikációs eszközbeszerzések.

A fenti, felmerülő tényleges működési és felhalmozási költségek esetében a 4/2013 (I. 11.) Korm. rendelet 15. sz. melléklete szerinti besorolást kell alkalmazni.

**További feltételek és a támogatás terhére elszámolható költségek:**

* A kötelező feladatok ellátására **koordinátor / adminisztratív munkatárs** alkalmazására (munkavállalóként, vagy megbízási, vagy vállalkozói szerződéssel) van lehetőség. A koordinátor / adminisztrátor munkatárs esetében a munkavégzés ideje maximum heti 30 óra lehet. A koordinátor / adminisztratív munkatárs alkalmazásának, és munkaidejének szükségességét indokolni kell, illetve az általa ellátandó feladatokat részletesen be kell mutatni a pályázati programban.
* A falu- és tanyagondnokok részére kötelezően megszervezendő **szakmai nap** szervezésére, a meghívott előadók díjazására, és a szakmai naphoz közvetlenül kapcsolódó költségekre (pl. ebéd, szóróanyag, terembérlet, stb.) maximum 70 000,- Ft/alkalom számolható el. A szakmai napra való odajutáshoz kapcsolódóan a falu- és tanyagondnokok útiköltsége ezen felül tervezhető a támogatás terhére.
* **Kommunikációs költségekre** (internet, telefon) maximum 15 000,- Ft/hó költség számolható el.
* **Irodabérletre** maximum 15 000,- Ft/hó költség számolható el.
* **Könyvelői költségekre** (munkabérként+járulék, vagy vállalkozói díjként) maximum 15 000,- Ft/hó költség számolható el.
* **Étkezési költséget** csak szakmai rendezvények (szakmai nap, szakmai fórum) keretében lehet elszámolni.
* **Számítástechnikai/informatikai/kommunikációs eszközbeszerzés** támogatása csak különösen indokolt esetben lehetséges. A beszerzés szükségességét, indokoltságát szövegesen is alá kell támasztani! Nem támogatható a számítástechnikai/informatikai/kommunikációs eszközbeszerzés, amennyiben a pályázó a megelőző három évben ilyen célra már támogatást nyert.

A fentieken kívül más költség nem számolható el.

A fenti feltételek a közreműködő partnerek által ellátott feladatokra is vonatkoznak. A közreműködő partnereknek a főpályázóval kötött szerződésben/megállapodásban foglaltak szerint kell elszámolniuk a főpályázó felé, és a főpályázónak meg kell győződnie a feltételek érvényesüléséről (melyről nyilatkozatot kell benyújtania az elszámoláskor).

**A támogatás terhére nem számolható el az egyesület tagjaival, vagy az egyesület alkalmazásában, vagy vele megbízási jogviszonyban álló személyekkel, azok családtagjaival megkötött bérleti szerződés ellenértéke.**

1. **A pályázathoz szükséges dokumentumok**

Apályázathozaz alábbi dokumentumokat szükséges csatolni:

* hiánytalanul kitöltött és cégszerűen aláírt adatlapot,
* a pályázó nyilatkozatát arról, hogy nincs köztartozása (1. sz. melléklet),
* a pályázónak a közpénzekből nyújtott támogatások átláthatóságáról szóló 2007. évi CLXXXI. törvény alapján benyújtandó nyilatkozatát, és – a nyilatkozat tartalmától függően – közzétételi kérelmét (2. sz. melléklet),
* hozzájáruló nyilatkozat a MÁK monitoring rendszerébe történő jelentésről és adatokhoz való hozzáférésről (3. sz. melléklet),
* a megvalósításban résztvevő közreműködő szervezet rövid bemutatását, feladatellátását és költségeit,
* aláírási címpéldány hitelesített másolatát,
* alapító okirat, vagy azzal egyenértékű dokumentum másolatát,
* számviteli politikáját, pénzkezelési szabályzatát.
1. **A pályázatok benyújtásának feltételei**

A pályázati költségeket 1000 forintra kerekítve kell megadni.

1. **A pályázatok benyújtásának határideje és módja**

 A pályázatok beadási határideje:

2017. június 22.

A benyújtási határidő igazolása: a postán feladott pályázat postabélyegző dátuma.

**A pályázatokat postai és elektronikus formában is be kell nyújtani:**

* POSTAI ÚTON: A PÁLYÁZATI ADATLAPOT és a PÁLYÁZATHOZ CSATOLANDÓ ÖSSZES MELLÉKLETET 1 db eredeti és 1 db másolati – az eredetivel mindenben megegyező, hitelesített – példányban (azaz összesen 2 példányban), tértivevényes postai küldeményként kell benyújtani a következő címre:

**Emberi Erőforrások Minisztériuma**

**1054 Budapest, Akadémia u. 3.**

**Kérjük, hogy a borítékra írják rá: „falugondnoki egyesületi pályázat”**

* **ELEKTRONIKUS ÚTON: A pályázati adatlapot \*docx, \*doc vagy \*odt fájlformátumban** (nem szükséges az aláírt adatlapot az aláírások láthatósága érdekében szkennelt formában küldeni) **a következő címre:**

**szgyszftitkarsag@emmi.gov.hu**

**Kérjük, hogy az e-mail tárgyába írják be: „falugondnoki egyesületi pályázat”**

**A postán és az elektronikusan beérkezett pályázati adatlap tartalmi eltérése esetén a papír alapú, eredeti példányban foglaltak tekintendők az érvényes pályázati programnak.**

**Felhívjuk a pályázók figyelmét arra**, hogy az ügyintézés gyorsítása érdekében **a pályázatokkal kapcsolatos hivatalos értesítések** (a hiánypótlásokról, a támogatási döntésről szóló értesítések és egyeztetés érdekében a támogatási szerződés is) kizárólag **elektronikus formában kerülnek megküldésre** a pályázati adatlapon megadott e-mail címre.

Ezért kérjük a pályázókat, hogy olyan **e-mail címet** adjanak meg az adatlapon, **melyet napi rendszerességgel figyelnek**.

1. **Pályázat érvényességének vizsgálata**

A benyújtott pályázatokat a támogató formailag ellenőrzi a beérkezéstől számított 5 munkanapon belül. A pályázatok formai ellenőrzésének kritériumai az alábbiak:

* a pályázat kitöltöttsége, megfelelőssége, kötelező mellékletek megléte,
* a pályázó szervezetnek a pályázat benyújtására való jogosultsága.

Érvénytelen a beadott pályázat:

* ha nem a pályázati kiírásának megfelelő szervezet nyújtotta be a pályázatot,
* ha a pályázatot határidőn túl nyújtották be.

A bírálat részletes szakmai szempontrendszerét a pályázati felhívás vonatkozó pontjai tartalmazzák.

1. **Hiánypótlás módja**

Hiányosan beadott pályázat esetén a támogató a pályázót egy alkalommal a hiánypótlási felhívás megküldésétől számított maximum 8 naptári napos határidővel – hiánypótlásra hívja fel.

**Hiánypótlásra csak a mellékletek esetében kerülhet sor, a hiányosan kitöltött pályázati adatlap nem pótolható.**

A felszólítás elektronikus formában kerül megküldésre a pályázati űrlapon megadott fenntartói kapcsolattartó e-mail címre. Az értesítés tartalmazza a hiányosságokat, valamint a hiánypótlás módját.

Határidőben benyújtottnak minősül az a hiánypótlás, amely legkésőbb a hiánypótlási felhívás megküldésétől számított 8 naptári napon belül (a határidő utolsó napján 24.00 óráig) elektronikus úton a hiánypótlási felhívást kiküldő e-mail címre megérkezik.

Ezúton hívjuk fel a pályázatot benyújtani kívánó szervezetek figyelmét arra, hogy az eredményes pályázatok érdekében a pályázati időszakban elektronikus üzeneteiket folyamatosan kövessék nyomon.

Amennyiben a pályázó nem pótolta a hiányosságokat vagy azoknak nem a hiánypótlási felhívásban meghatározott módon tett eleget a felszólításban megjelölt határidőre, akkor a támogató megállapíthatja a pályázat érvénytelenségét és az érvénytelenség okát. Az érvénytelenné nyilvánítás ellen jogorvoslatnak helye nincs.

1. **A támogató a mérlegelés során nem javasolja támogatásra azon pályázót, amely**
* a pályázatot határidőn túl nyújtja be, vagy a hiánypótlási felhívásnak határidőben nem vagy nem megfelelően tesz eleget, nem felel meg a jogszabályokban és a pályázati kiírásban meghatározott feltételeknek,
* a szakmai programját nem a cél megvalósítására vonatkozó tevékenységekből állította össze,
* nem magalapozott pénzügyi-gazdálkodási tervet nyújtott be: a tervezett bevételek nem teljesíthetőek, a kiadások nem állnak összhangban a szakmai programban bemutatott személyi és tárgyi feltételekkel és a vállalt feladatokkal, vagy a szolgáltató működésének pénzügyi feltételei egyéb okból nem biztosítottak,
* a benyújtott támogatás iránti kérelmében megtévesztő vagy valótlan adatot szolgáltatott,
* korábbi pályázati program megvalósítása során, illetve a működtetés alatt engedély nélkül eltért a támogatási szerződésben foglaltaktól,
* korábban a támogatóval valótlan, megtévesztésre alkalmas adatokat közölt a támogatás felhasználásával kapcsolatban, továbbá nem tett eleget a támogatási szerződésben foglalt előírásoknak.
1. **Döntés**

A lezárult hiánypótlást követő 15 munkanapon belül a Szociális ügyekért és társadalmi felzárkózásért felelős államtitkár dönt a pályázók támogatásáról. A **támogató a döntést követő** 8 naptári napon belül értesítést küld a pályázat elbírálásáról. Elutasítás esetén az értesítés tartalmazza az elutasítás indokát. A döntés ellen jogorvoslati kérelem benyújtásának helye nincs. A döntésről szóló értesítés tartalmazza a szerződéskötés feltételeit és az ahhoz szükséges dokumentumok beküldési határidejét, módját.

1. **Szerződéskötés**

A támogatási szerződés megkötéséhez szükséges dokumentumokat a pályázónak a támogatási döntésről szóló értesítés kézhezvételétől számított 30 napon belül kell megküldenie.

A támogató a beérkezett dokumentációkat megvizsgálja, és amennyiben a szerződéskötéshez szükséges dokumentumok valamelyike nem áll rendelkezésére vagy hiányos, a pályázó szervezetet egy alkalommal hiánypótlásra szólítja fel.

Érvényét veszti a támogatási döntés, ha a szerződés megkötéséhez szükséges dokumentumok határidőn belül a pályázó mulasztásából, vagy neki felróható egyéb okból nem kerülnek megküldésre.

1. **A finanszírozás módja**

A nyertes pályázókkal kötött támogatási szerződés alapján a szerződésben meghatározott támogatási összeget a támogató előfinanszírozással biztosítja, és a szerződés aláírását követő 30 naptári napon belül átutalja a támogatott szervezet pályázati dokumentációban e célra megjelölt számlájára.

1. **A támogatás elszámolása és ellenőrzése**

A folyósított támogatási összeg **felhasználásának végső határideje: 2018. június 30.**

Az elnyert támogatási összegre vonatkozóan a pályázónak legkésőbb **2018. augusztus 30-ig kell teljes körű elszámolást** benyújtania a támogató részére. Az elszámolást a támogatási szerződés mellékletét képező számlaösszesítő/adatlap kitöltésével és a felhasználást igazoló bizonylatokkal együttesen kell benyújtani.

A benyújtott elszámolásokat a támogató a beérkezéstől számított 60 naptári napon belül megvizsgálja és az elfogadásról vagy elutasításról szóló értesítőt a fenntartó részére megküldi. Az elszámolásról, az ellenőrzésről és a visszafizetési kötelezettségről szóló rendelkezéseket a támogatási szerződés erre vonatkozó pontjai tartalmazzák.

1. **További információk**

A pályázat kiírója fenntartja a jogot, hogy a döntést követően, amennyiben a pályázati célra rendelkezésre álló keretösszeget - a beérkezett pályázatok száma vagy tartalma miatt - nem tudta felhasználni, úgy további módosított feltételeket határozzon meg egy módosított pályázati felhívás keretében.

A támogatói döntés ellen (a pályázati eljárásra, a támogatási igény befogadására, a támogatási döntés meghozatalára, a támogatói okiratok kiadására vagy a támogatási szerződések megkötésére, a költségvetésből nyújtott támogatás folyósítására, visszakövetelésére vonatkozó eljárásra vonatkozólag) jogorvoslat-érvényesítésre a hatályos jogszabályoknak megfelelően van lehetőség.

**A pályázattal kapcsolatos további szakmai felvilágosítást** a támogató Szociális és Gyermekjóléti Szolgáltatások Főosztálya nyújt:

Horváth Takács Bernadett szociális referens, +36-1-795-91-19, bernadett.horvath-takacs@emmi.gov.hu

Budapest, 2017. 2017. május 22.

**1. sz. melléklet**

(Szolgáltatói nyilvántartás, 2017. március 13-ai állapot szerint)

|  |  |
| --- | --- |
| **Megye** | **Falu- és tanyagondnoki szolgálatok száma** |
| Bács-Kiskun megye | 95 |
| Baranya megye | 166 |
| Békés megye | 43 |
| Borsod-Abaúj-Zemplén megye | 161 |
| Csongrád megye | 76 |
| Fejér megye | 8 |
| Győr-Moson-Sopron megye | 56 |
| Hajdú-Bihar megye | 39 |
| Heves megye | 7 |
| Jász-Nagykun-Szolnok megye | 27 |
| Komárom-Esztergom megye | 10 |
| Nógrád megye | 45 |
| Pest megye | 53 |
| Somogy megye | 144 |
| Szabolcs-Szatmár-Bereg megye | 86 |
| Tolna megye | 44 |
| Vas megye | 107 |
| Veszprém megye | 112 |
| Zala megye | 149 |
| **Összesen:** | **1428** |